CELEX: 32013R0718
Language: sk
Date: 2013-07-25 00:00:00
Title: Nariadenie Komisie (EÚ) č. 718/2013 z  25. júla 2013 , ktorým sa mení nariadenie (ES) č. 608/2004, ktoré sa týka označovania potravín a potravinových prísad s pridanými fytosterolmi, fytosterolovými estermi, fytostanolmi a/alebo fytostanolovými estermi Text s významom pre EHP

26.7.2013   
            
            
               SK
            
            
               Úradný vestník Európskej únie
            
            
               L 201/49
            
         NARIADENIE KOMISIE (EÚ) č. 718/2013
   z 25. júla 2013,
   ktorým sa mení nariadenie (ES) č. 608/2004, ktoré sa týka označovania potravín a potravinových prísad s pridanými fytosterolmi, fytosterolovými estermi, fytostanolmi a/alebo fytostanolovými estermi
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2000/13/ES z 20. marca 2000 o aproximácii právnych predpisov členských štátov týkajúcich sa označovania, prezentácie a reklamy potravín (1), a najmä na jej článok 4 ods. 3,
   keďže:
   
               (1)
            
            
               V súlade so stanoviskom Vedeckého výboru pre potraviny z 26. septembra 2002 (2) a s cieľom zabezpečiť, aby spotrebitelia pri nakupovaní potravín a zložiek potravín s pridanými fytosterolmi, fytosterolovými estermi, fytostanolmi alebo fytostanolovými estermi dostávali primerané informácie, sa v nariadení Komisie (ES) č. 608/2004 z 31. marca 2004, ktoré sa týka označovania potravín a potravinových prísad s pridanými fytosterolmi, fytosterolovými estermi, fytostanolmi a/alebo fytostanolovými estermi (3), stanovujú povinné údaje dopĺňajúce údaje uvedené v článku 3 smernice 2000/13/ES o označovaní týchto potravín.
            
         
               (2)
            
            
               Nariadenie (ES) č. 608/2004 stanovuje, že označenie týchto potravín a zložiek potravín má obsahovať aj údaj, že výrobok je určený výlučne pre ľudí, ktorí si chcú znížiť hladinu cholesterolu v krvi. Účelom tohto povinného údaja je zabezpečiť, aby sa výrobok dostal k svojej cieľovej skupine, a zabrániť, aby ho zbytočne nekonzumovali necieľové skupiny.
            
         
               (3)
            
            
               Dobrovoľné zaraďovanie výživových alebo zdravotných tvrdení na označenia potravín sa riadi nariadením Európskeho parlamentu a Rady (ES) č. 1924/2006 z 20. decembra 2006 o výživových a zdravotných tvrdeniach o potravinách (4). Preto boli nariadením Komisie (ES) č. 983/2009 z 21. októbra 2009 o povolení a zamietnutí povolenia určitých zdravotných tvrdení o potravinách, ktoré odkazujú na zníženie rizika ochorenia a na vývoj a zdravie detí (5), nariadením Komisie (EÚ) č. 384/2010 z 5. mája 2010 o povolení a zamietnutí povolenia určitých zdravotných tvrdení o potravinách, ktoré odkazujú na zníženie rizika ochorenia a na vývoj a zdravie detí (6), a nariadením Komisie (EÚ) č. 432/2012 zo 16. mája 2012, ktorým sa vytvára zoznam povolených zdravotných tvrdení o potravinách, iných, ako sú tvrdenia, ktoré odkazujú na zníženie rizika ochorenia a na vývoj a zdravie detí (7), za určitých podmienok použitia povolené zdravotné tvrdenia o znížení a udržiavaní cholesterolu v krvi, pokiaľ ide o potraviny obsahujúce rastlinné steroly a rastlinné stanoly.
            
         
               (4)
            
            
               Nariadením (ES) č. 983/2009 boli za určitých podmienok použitia povolené tieto zdravotné tvrdenia: „Ukázalo sa, že rastlinné steroly znižujú/redukujú cholesterol v krvi. Vysoký cholesterol je rizikový faktor vzniku koronárnej choroby srdca.“ a „Ukázalo sa, že rastlinné stanolové estery znižujú/redukujú cholesterol v krvi. Vysoký cholesterol je rizikový faktor vzniku koronárnej choroby srdca.“
            
         
               (5)
            
            
               Nariadením (ES) č. 384/2010 boli za určitých podmienok použitia povolené tieto zdravotné tvrdenia: „Ukázalo sa, že rastlinné steroly a rastlinné stanolové estery znižujú/redukujú cholesterol v krvi. Vysoký cholesterol je rizikovým faktorom vzniku koronárnej choroby srdca.“
            
         
               (6)
            
            
               Nariadením (ES) č. 432/2012 boli za určitých podmienok použitia povolené tieto zdravotné tvrdenia: „Rastlinné steroly/stanoly prispievajú k udržaniu normálnej hladiny cholesterolu v krvi.“
            
         
               (7)
            
            
               Znenie uvedených povolených zdravotných tvrdení by v spojení s povinným údajom týkajúcim sa cieľovej skupiny stanoveným v nariadení (ES) č. 608/2004 mohlo prípadne viesť k tomu, že by výrobok používali spotrebitelia, ktorí si nemusia kontrolovať hladinu cholesterolu v krvi. Preto s cieľom zabezpečiť konzistentnosť informácií uvádzaných na označení potravín a zložiek potravín s pridanými fytosterolmi, fytosterolovými estermi, fytostanolmi a/alebo fytostanolovými estermi je vhodné zmeniť a doplniť povinný údaj stanovený v nariadení (ES) č. 608/2004, a tým zabezpečiť, že jeho znenie slúži primerane na informačný účel, na ktorý bolo pôvodne zavedené.
            
         
               (8)
            
            
               Aby prevádzkovatelia potravinárskych podnikov mohli prispôsobiť označovanie svojich výrobkov požiadavkám zavedeným týmto nariadením, je potrebné stanoviť na uplatňovanie tohto nariadenia vhodné prechodné obdobie.
            
         
               (9)
            
            
               Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat a ani Európsky parlament, ani Rada proti nim nevzniesli námietku,
            
         PRIJALA TOTO NARIADENIE:
   Článok 1
   Zmena nariadenia (ES) č. 608/2004
   V článku 2 nariadenia (ES) č. 608/2004 sa bod 3 nahrádza takto:
   
               „3.
            
            
               má tam byť uvedené, že výrobok nie je určený pre ľudí, ktorí si nemusia kontrolovať hladinu cholesterolu v krvi.“
            
         Článok 2
   Prechodné opatrenia
   S potravinami a zložkami potravín s pridanými fytosterolmi, fytosterolovými estermi, fytostanolmi a/alebo fytostanolovými estermi, ktoré boli umiestnené na trhu alebo označené pred 15. februárom 2014 a ktoré nespĺňajú požiadavky tohto nariadenia, sa môže obchodovať do vyčerpania zásob potravín.
   Článok 3
   Nadobudnutie účinnosti
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 25. júla 2013
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. ES L 109, 6.5.2000, s. 29.
   
      (2)  Stanovisko Vedeckého výboru pre potraviny s názvom „Celkový pohľad o dlhodobých účinkoch príjmom vysokých hodnôt fytosterolov z viacerých zdrojov potravy“.
   
      (3)  Ú. v. EÚ L 97, 1.4.2004, s. 44.
   
      (4)  Ú. v. EÚ L 404, 30.12.2006, s. 9.
   
      (5)  Ú. v. EÚ L 277, 22.10.2009, s. 3.
   
      (6)  Ú. v. EÚ L 113, 6.5.2010, s. 6.
   
      (7)  Ú. v. EÚ L 136, 25.5.2012, s. 1.